10. การควบคุมภายใน

ความเห็นของคณะกรรมการบริษัทเกี่ยวกับการควบคุมภายใน

เรียน เลขาธิการ

สำนักงานคณะกรรมการกำกับหลักทรัพย์และตลาดหลักทรัพย์

ตามที่คณะกรรมการบริษัทได้ร่วมกันพิจารณาและอนุมัติ แผนงานประจำปี 2548 ซึ่งประกอบไปด้วย
วิสัยทัศน์ พันธกิจ กลยุทธ์การดำเนินธุรกิจ แผนการปฏิบัติงาน งบประมาณการลงทุน
และค่าใช้จ่ายประจำปี โดยได้กำหนดแนวทางการกำกับดูแลด้วยระบบวัดผลเชิงดุลยภาพ (Balance
Scorecard) และระบบดัชนีชี้วัดผลการดำเนินงานหลัก (Key Performance Indicators:
KPIs) โดยทำการตรวจสอบและวัดผลในทุกไตรมาส
อีกทั้งได้ทบทวนอำนาจหน้าที่ของคณะกรรมการบริหาร / กรรมการผู้จัดการ
รวมถึงผู้บริหารในระดับต่าง ๆ เพื่อให้การปฏิบัติงานมีประสิทธิภาพ รัดกุม
และสอดคล้องกับแนวการปฏิบัติงานของคณะกรรมการตรวจสอบที่ใช้องค์ประกอบของการควบคุมภายในทั้ง
5 ตามมาตรฐานของ COSO หรือ Committee of Sponsoring Organizations of the
Tread way Commission

พิจารณาจากรายงานของคณะกรรมการตรวจสอบและรายงานของผู้สอบบัญชีรับอนุญาต
เห็นได้ว่าคณะกรรมการบริษัทและผู้บริหารได้ตระหนักถึงความสำคัญของระบบควบคุมภายในที่ดี
และสามารถควบคุมให้มีการปฏิบัติตามระบบดังกล่าวอย่างเคร่งครัด ทำให้ผลรายงานของทั้ง 2 ฉบับ
ไม่พบข้อบกพร่องที่เป็นสาระสำคัญ

ดังนั้น คณะกรรมการบริษัท จึงมั่นใจว่า ระบบควบคุมภายในของบริษัทมีความเพียงพอ
และเหมาะสมในการใช้ควบคุมดูแล
และติดตามการปฎิบัติงานเพื่อให้บรรลุเป้าหมายอันเป็นจุดสูงสุดร่วมกัน

  ขอแสดงความนับถือ

  (นายปกรณ์ ทวีสิน)

  ประธานกรรมการ

รายงานคณะกรรมการตรวจสอบ ประจำปี 2548

เรียน ผู้ถือหุ้น

บริษัท แอล.พี.เอ็น. ดีเวลลอปเมนท์ จำกัด ( มหาชน )

ตามที่คณะกรรมการบริษัท ได้แต่งตั้งคณะกรรมการตรวจสอบจากกรรมการผู้ทรงคุณวุฒิ
และมีความเป็นอิสระรวม 3 ท่าน โดยมีผลตั้งแต่วันที่ 1 กุมภาพันธ์ 2547 ซึ่งประกอบด้วย
ศาสตราจารย์ศิริ เกวลินสฤษดิ์ เป็นประธานกรรมการตรวจสอบ นายเทพ รุ่งธนาภิรมย์
และนายวุฒิพล สุริยาภิวัฒน์ เป็นกรรมการตรวจสอบ และเมื่อวันที่ 22 ธันวาคม 2548
ได้มีการแต่งตั้ง นายอมรศักดิ์ นพรัมภา เป็นกรรมการตรวจสอบเพิ่มอีก 1 ท่าน
ซึ่งเป็นกรรมการอิสระผู้ทรงคุณวุฒิด้านกฎหมาย

เข้าร่วมกับคณะกรรมการตรวจสอบชุดเดิม รวมเป็น 4 ท่าน

คณะกรรมการตรวจสอบได้ปฏิบัติหน้าที่ตามความรับผิดชอบที่ได้รับมอบหมายจากคณะกรรมการบริษัทด้วยความสอดคล้องกับข้อกำหนดของตลาดหลักทรัพย์แห่งประเทศไทย
โดยมีการประชุมรวม 4 ครั้ง ในรอบปี 2548 มีการหารือกับฝ่ายจัดการ ผู้สอบบัญชีรับอนุญาต
และผู้ตรวจสอบภายในตามวาระที่กำหนด คณะกรรมการตรวจสอบได้แสดงความคิดเห็น
และตั้งข้อสังเกตตามที่พึงจะเป็นในการประชุมทุกครั้ง
และรายงานอย่างเป็นอิสระต่อที่ประชุมคณะกรรมการบริษัท สรุปสาระสำคัญ คือ

1) สอบทาน และให้ความเห็นชอบงบการเงินรายไตรมาส และงบประจำปี
ที่ได้จัดทำตามหลักการบัญชีที่รับรองทั่วไป มีการเปิดเผยข้อมูลอย่างเพียงพอ
ก่อนนำเสนอคณะกรรมการบริษัท เพื่อพิจารณาอนุมัติ

  2) สอบทานการเปิดเผยข้อมูลรายการที่มีความเกี่ยวโยงกัน
  หรือรายการที่อาจมีความขัดแย้งทางผล

ประโยชน์ให้เป็นไปตามเกณฑ์ของตลาดหลักทรัพย์ฯ

3) สอบทานให้บริษัทปฏิบัติตามกฎหมาย และข้อกำหนดของตลาดหลักทรัพย์ อย่างสม่ำเสมอ

4) ติดตามผล และส่งเสริมการพัฒนากระบวนการกำกับดูแลกิจการของบริษัทอย่างต่อเนื่อง

5) พิจารณาเสนอให้แต่งตั้ง สำนักงานสอบบัญชี ดี ไอ เอ เป็นผู้สอบบัญชีของบริษัท ประจำปี 2549
ต่อไปอีก 1 ปี โดยมีค่าตอบแทนเป็นจำนวนเงิน 1.06 ล้านบาท
เพื่อนำเสนอขออนุมัติต่อที่ประชุมสามัญผู้ถือหุ้นต่อไป

6) พิจารณา และเสนอแนะแผนการตรวจสอบประจำปี
และรายงานผลการตรวจสอบของสำนักตรวจสอบภายใน
รวมทั้งให้การสนับสนุนด้านการพัฒนาบุคลากร ให้มีประสิทธิภาพมากขึ้น
และให้มีทักษะตามมาตรฐานวิชาชีพสากล

คณะกรรมการตรวจสอบมีความเห็นว่า บริษัทมีกระบวนการจัดทำ
และการเปิดเผยข้อมูลในรายงานงบการเงินที่เหมาะสม และเชื่อถือได้
รวมทั้งการมีระบบควบคุมภายในที่เพียงพอ

 ในนามคณะกรรมการตรวจสอบ

(ศาสตราจารย์ศิริ เกวลินสฤษดิ์)

ประธานคณะกรรมการตรวจสอบ

วันที่ 8 กุมภาพันธ์ 2549

รายงานความรับผิดชอบในการตรวจสอบงบการเงิน และการกำกับดูแลกิจการ

บริษัท ให้ความสำคัญกับการควบคุมภายในอย่างต่อเนื่อง โดยคณะกรรมการบริษัท ได้มอบหมาย
ให้คณะกรรมการตรวจสอบ สอบทานการประเมินระบบการควบคุมภายใน เพื่อมุ่งให้มี หรือจัดให้มีขึ้น
อย่างเพียงพอ และเหมาะสมกับการดำเนินธุรกิจ และเพื่อให้การปฏิบัติงาน การดูแลทรัพย์สิน
ระบบการเงิน การบริหารความเสี่ยง การกำกับการปฏิบัติงาน
ให้ดำเนินไปได้อย่างมีประสิทธิภาพประสิทธิผลสูงสุด

สำหรับปี 2548 จากผลการตรวจสอบภายใน มิได้พบสถานการณ์ใดๆ
ที่เกี่ยวกับการควบคุมภายในของบริษัท ซึ่งพิจารณาแล้วเห็นว่าเป็นจุดอ่อนที่มีสาระสำคัญ
ที่อาจมีผลกระทบต่องบการเงินแต่ประการใด

 คณะกรรมการตรวจสอบ มีความเห็นว่า บริษัทมีกระบวนการจัดทำ รวมทั้งการมีระบบควบคุมภายในที่เพียงพอ เหมาะสม